Sparket tilbake mot toppløsdemonstrant
Det var aktivister fra den feministiske protestgruppen Femen som tirsdag stormet den belgiske erkebiskopen Andre-Joseph Leonards foredrag om blasfemi ved Universitetet i Brüssel. Erkebiskopen ble sittende og be mans han ble dynket i vann av de rasende toppløse aktivistene, mens en uidentifisert mann tok til motangrep. Bildene fra hendelsen viser at mannen sparker en av kvinnene i overkroppen. De toppløse demonstrantene skal etter hvert ha blitt fjernet med makt fra universitetet.Årsaken til stormingen skyldes erkebiskopens syn på homofile, skriver Reuters. Erkebiskopen har tidligere omtalt homoseksuell atferd som «unormalt» til det fransk-belgiske magasinet Le Moustique, og ble i 2007 anklaget for å være homofob. Ifølge den belgiske diskrimineringsloven er diskriminering og stigmatisering av homofile forbudt. En belgisk domstol fastslo i 2009 at erkebiskopens utsagn ikke var alvorlige nok til å kunne regnes som hets eller diskriminering.Den ukrainske protestgruppen Femen har gjort toppløsprotester til sitt varemerke, og har blant annet tidligere protestert mot sexturisme, prostitusjon, moderne erotisk kunst og valgjuks i det ukrainske presidentvalget. Også da Russlands president Vladimir Putin besøkte den belgiske hovedstaden før jul var toppløs-aktivistene på plass.
Den belgiske erkebiskopen ba til høyere makter mens han ble sprutet ned av toppløse aktivister.